Broj: 711-I-1024-P-2-14/18-17-11

Zagreb, 13. srpnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Marine Lovrić Merzel, županice Sisačko-moslavačke županije u razdoblju od 10. lipnja 2013.g. do 4. rujna 2014.g. i zastupnice u Hrvatskom saboru u razdoblju od 11. rujna 2014.g. do 28. prosinca 2015.g.,** pokrenutom Odlukom Povjerenstva, broj: 711-I-289-P-2-14/18-13-17 od 22. rujna 2016.g,na 18. sjednici, održanoj 13. srpnja 2018.g., donosi sljedeću:

**ODLUKU**

**Propustom poduzimanja radnji kojima bi zaštitila vlastitu vjerodostojnost i integritet u obnašanju javne dužnosti te otklonila svaku sumlju da je koristila javnu dužnost za probitak osobe koja se može s njom smatrati povezanom, prilikom sklapanja Ugovora o prijevozu učenika osnovnih škola od 31. kolovoza 2012.g. i Dodatka navedenog Ugovora od 12. studenog 2013.g., između Sisačko-moslavačke županije i trgovačkog društva Čazmatrans promet d.o.o., pri čemu se kao podizvoditelj po navedenim pravnim poslovima navodi obrt Prijevoz putnika Unatrans, u suvlasništvu nećaka dužnosnice, dužnosnica Marina Lovrić Merzel, zastupnica u Hrvatskom saboru do 28. prosinca 2015.g., počinila je povredu članka 5. stavka 1. ZSSI-a.**

Obrazloženje

Povjerenstvo je na 151. sjednici, održanoj 22. rujna 2016.g. pokrenulo postupak za odlučivanje o sukobu interesa protiv protiv dužnosnice protiv dužnosnice Marine Lovrić Merzel, zastupnice u Hrvatskom saboru do 28. prosinca 2015.g., zbog moguće povrede članka 5. stavka 1. i stavka 3. ZSSI-a, počinjene za vrijeme obnašanja dužnosti županice Sisačko-moslavačke županije koja proizlazi iz potpisivanja Ugovora o prijevozu učenika osnovnih škola 31. kolovoza 2012.g. i Dodatka Ugovora u studenome 2013.g. između Sisačko-moslavačke županije i trgovačkog društva Čazmatrans promet d.o.o., pri čemu se kao podizvoditelj po navedenim pravnim poslovima navodi obrt Prijevoz putnika Unatrans u suvlasništvu nećaka dužnosnice.

Dužnosnici je Odluka o pokretanju postupka dostavljena 5. ožujka 2018.g. te se na istu dužnosnica očitovala putem punomoćnika dana 19. ožujka 2018.g. U očitovanju se u bitnom navodi kako je postupak javne nabave izvršen u sskladu sa Zakonom. Županija daje suglasnost na sve podizvoditelje, a tada je jedini vlasnik obrta Željko Turujlija. Tek nakon godinu dana Dalibor Rožanković ulazi u ortakluk sa Željkom Turujlijom. Dužnosnica kao županica nije imala ta saznanja. U vrijeme suglasnosti dužnosnice vlasnik obrta bio je samo Željko Turujlija. Željko Turujlija i Dalibor Rožanković radili su prije deset godina kao vozači u Čazmatrans prometu d.o.o. U očitovnju se u konačnici ističe kako je obrt Unatrans imao iste uvjete kao i svi drugi podizvoditelji.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru, a podstavkom 42. istog članka propisano je da su i župani dužnosnici u smislu odredbi navedenog zakona. Stoga je dužnosnica Marina Lovrić Merzel povodom obnašanja dužnosti zastupnice u Hrvatskom saboru, u razdoblju od 11. rujna 2014.g. do 28. prosinca 2015.g., i županice Sisačko-moslavačke županije, u razdoblju od 10. lipnja 2013.g. do 04. rujna 2014.g., obvezna postupati sukladno odredbama ZSSI-a.

Uvidom u Registar dužnosnika kojeg ustrojava i vodi ovo Povjerenstvo utvrđeno je da je Marina Lovrić Merzel obnašala dužnost županice Sisačko - moslavačke županije u mandatu 2009.g. – 2013.g. te u mandatu 2013.g. -2017.g. pri čemu je dužnosnica podnijela ostavku na navedenu dužnost 4. rujna 2014.g. koji se u smislu članka 93. stavka 1. podstavka 1. Zakona o lokalnim izborima („Narodne novine“ broj 144/12.) smatra danom prestanka obnašanja dužnosti. U razdoblju od 1. listopada 2014.g. do 28. prosinca 2015.g., dužnosnica je obnašala dužnost zastupnice u 7. sazivu Hrvatskog sabora.

Protiv dužnosnice Marine Lovrić Merzel podnesena je anonimna prijava mogućeg sukoba interesa koja je u knjizi ulazne pošte zaprimljena pod brojem 711-U-93-SI-2/14-01, 13. siječnja 2014.g. U prijavi se navodi da je Sisačko – moslavačka županija kao osnivač osnovnih škola na svom području, tijekom 2012.g. raspisala javni natječaj za odabir ponuditelja koji će obavljati prijevoz učenika osnovnih škola, koji do dana podnošenja prijave nije okončan te da stoga nisu potpisani ugovori s najpovoljnijim ponuditeljima. U prijavi se nadalje navodi da je dužnosnica u lokalnim medijima izjavila kako nitko za vrijeme njezina mandata neće obavljati prijevoz učenika osim trgovačkog društva Čazmatrans promet d.o.o. i trgovačkog društva Autopromet d.o.o. kao i da je dužnosnica kao bivša zaposlenica trgovačkog društva Čazmatrans promet d.d. vlasnica dionica navedenog trgovačkog društva. Na internetskoj stranici www.index.hr objavljen je 11. veljače 2014.g. članak pod naslovom „Index otkriva kako je Merzeličin nećak dobio posao prijevoza školaraca u Sisačko-moslavačkoj županiji“ u kojem se navodi kako je Dalibor Rožanković, nećak dužnosnice suvlasnik obrta Prijevoz putnika Unatrans koji obavlja posao prijevoza školaraca po Sisačko-moslavačkoj županiji dobiven bez javnog natječaja, i to kao podizvođač Čazmatransa.

U predmetnom postupku Povjerenstvo je od nadležnih državnih tijela prikupilo potrebne podatke i dokumentaciju.

Na zahtjev Povjerenstva, Sisačko-moslavačka županija dostavila je očitovanje klasa: 023-01/14-01/06, ur.broj: 2176/01-02-14-151 od 25. srpnja 2014.g., u kojem se u bitnom navodi da je Republika Hrvatska putem nadležnog Ministarstva prosvjete i športa 2002.g., osnivačka prava nad osnovnim i srednjim školama prenijela na jedinice lokalne i područne (regionalne) samouprave (gradove i županije) čime su i na Sisačko-moslavačku županiju prenesena osnivačka prava nad 21 osnovnom školom. Prijenosom osnivačkih prava nad osnovnim školama, na osnivače su preneseni i ugovori s prijevoznicima koji su pružali usluge prijevoza učenika, koji su bili sklopljeni s resornim Ministarstvom. Vlada Republike Hrvatske donijela je Popis obveznika primjene Zakona o javnoj nabavi („Narodne novine“ broj 18/06.) slijedom čega je i za Sisačko-moslavačku županiju kao osnivača osnovnih škola, nastala obveza da za usluge prijevoza učenika postupa sukladno odredbama Zakona o javnoj nabavi, no odmah je uočeno kako postoje proturječja i nelogičnosti između obveza propisanih Zakonom o odgoju i obrazovanju u osnovnoj i srednjoj školi („Narodne novine“ broj 87/08., 86/09., 92/10., 105/10., 90/11., 5/12., 16/12. i 86/12.) i Zakona o javnoj nabavi („Narodne novine“ broj 90/11.).

Člankom 69. Zakona o odgoju i obrazovanju u osnovnoj i srednjoj školi propisana je obveza osnivača da organizira prijevoz učenika osnovnih škola, dok je Zakonom o javnoj nabavi propisan postupak javne nabave koji obuhvaća osiguranje sredstava u proračunu osnivača, donošenje plana nabave te sam provedbu javnog natječaja, a sveukupan proces, ne podudara se s vremenskim trajanjem školske godine. U takvim okolnostima, sklapali su se dodaci ugovorima koji su već bili sklopljeni s Ministarstvom prosvjete i športa, ili su se sklapali novi ugovori s prijevoznicima koji su na temelju javnog natječaja ostvarili sve uvjete za sklapanje ugovora. U očitovanju se nadalje navodi da je posljednji natječaj za prijevoz učenika osnovnih škola objavljen 5. prosinca 2012.g. u Elektroničkom oglasniku javne nabave „Narodnih novina“ pod brojem 2012/S002-0087705, Evidencijski broj nabave 31/12. Usluge prijevoza podijeljene su u 12 grupa po geografskim i upisnim područjima. Na odluku o odabiru od 22. veljače 2013.g. uložene su žalbe Državnoj komisiji za kontrolu postupaka javne nabave (u daljnjem tekstu: DKOM) povodom kojih je DKOM donio rješenje 19. travnja 2013.g. Protiv rješenja DKOM-a, pojedini ponuditelji pokrenuli su upravni spor, povodom čega je od Sisačko-moslavačke županije izuzeta cjelokupna natječajna dokumentacija, što je otežalo daljnji postupak donošenja nove odluke o odabiru. Sukladno rješenju DKOM-a od 19. travnja 2013.g., donesena je nova odluka o odabiru te o poništenju postupka javne nabave od 13. studenog 2013.g.

Na odluku o poništenju postupka javne nabave za grupe 1., 2., 4., 5., 6., i 8. od 13. studenog 2013.g., ponuditelj Poslovni centar - Novi Val d.o.o. uložio je žalbu DKOM-u, povodom koje je DKOM-u donio rješenje od 16. siječnja 2014.g., kojim se poništava odluka od 14. studenog 2013.g. te se nalaže ponovni pregled ponuda i donošenje nove odluke o odabiru. Ponovnim pregledom dokumentacije, uz dozvolu nadležnog pravnog suda, donijeta je nova odluka o poništenju postupka javne nabave od 4. lipnja 2014.g, sukladno članku 100. stavku 3. točka 1 Zakona o javnoj nabavi („Narodne novine“ broj 90/11., 83/13., 143/13. i 13/14.) na koju je ponuditelj Poslovni centar – Novi val d.o.o. ponovno uložio žalbu DKOM-u te je postupak povodom navedene žalbe u tijeku. U očitovanju se ističe kako je povodom opisanih okolnosti Sisačko-moslavačka županija zatražila savjet od Ministarstva gospodarstva, Uprave za sustav javne nabave, od kojeg dobili odgovarajuće upute za rješavanje nastale situacije, a niti su u okviru seminara za postupke javne nabave, ponuđena moguća rješenja konkretnog problema. Ističe se i da je odluka o poništenju javnog natječaja donesena s obzirom da su novčana sredstva za prijevoz učenika koja se osiguravaju putem Ministarstva znanosti, prosvjete i športa i u projekcijama u postupku javne nabave, u međuvremenu promijenjena. Uz očitovanje je dostavljena relevantna dokumentacija.

Rješenjem DKOM-a, klasa: UP/II-034-02/14-01/715, ur.broj: 354-01/14-8 od 9. rujna 2014.g. poništava se odluka o poništenju postupka javne nabave za pružanje usluga prijevoza učenika osnovnih škola klasa: 030-01/12-01/22, ur.broj: 2176/01-02-14-139 od 4. lipnja 2014.g. za grupe 1., 2., 4., 5., 6. i 8. u otvorenom postupku javne nabave s ciljem sklapanja okvirnog sporazuma s jednim gospodarskim subjektom na rok od dvije godine.

Iz obrazloženja navedenog rješenja proizlazi da je naručitelj odluku o poništenju natječaja donio s obzirom a za predmet nabave u predmetnim grupama ima osiguran iznos od 14.185.219,20 kn a iznos najpovoljnijih ponuda u tim grupama iznosi 15.780.960,00 kn. DKOM utvrđuje kako je naručitelj pogrešno promijenio odredbu članka 100. stavka 3. točke 1 Zakona o javnoj nabavi, odnosno ukazuje kako je naručitelj mogao poništiti postupak javne nabave za pojedine grupe u kojima je iznos najpovoljnije ponude viši od procijenjene vrijednosti za tu pojedinu grupu.

Odlukom o odabiru od 22. veljače 2013.g. za grupu 1. odabrana je ponuda trgovačkog društva Palmaturs d.o.o., Žumberak (OŠ Gvozd i OŠ V. Nazora Topusko), za grupu 2. odabrana je ponuda trgovačkog društva Poslovni centar – Novi val d.o.o. (OŠ Glina), za grupu 3. odabrana je ponuda trgovačkog društva Čazmatrans promet d.o.o. (OŠ Braće Radić Martinska Ves i OŠ Mladost Lekenik), za grupu 4. odabrana je ponuda trgovačkog društva Poslovni centar – Novi val d.o.o. (OŠ Dvor), za grupu 5. odabrana je ponuda trgovačkog društva Poslovni centar – Novi val d.o.o. (OŠ Petrinja, OŠ Dragutina Tadijanovića Petrinja i OŠ Mate Lovraka Petrinja), za grupu 6. odabrana je ponuda trgovačkog društva Poslovni centar – Novi val d.o.o. (OŠ Jabukovac), za grupu 7. odabrana je ponuda zajednice ponuditelja Prijevoz putnika Marić, vlasnik obrta Vinko Marić i Vale prijevoz, vlasnik obrta Josip Valičević (OŠ Ivan Goran Kovačić), za grupu 8. odabrana je ponuda trgovačkog društva Poslovni centar – Novi val d.o.o. (OŠ D. Trstenjaka Hrvatska Kostajnica i OŠ Katarina Zrinska Mečenčani), za grupu 9. odabrana je ponuda trgovačkog društva Čazmatrans promet d.o.o. (OŠ Novska, OŠ Rajić i OŠ Josipa Kozarca Lipovljani), za grupu 10. odabrana je ponuda trgovačkog društva Čazmatrans promet d.o.o. (OŠ Popovača i OŠ Ludina), za grupu 11. odabrana je ponuda trgovačkog društva Autoturist Samobor d.o.o. (OŠ Sunja); za grupu 12 odabrana je ponuda trgovačkog društva Čazmatrans promet d.o.o. (OŠ Ivo Kozarčanin i OŠ Jasenovac). Odlukom o odabiru od 13. studenoga 2013.g. na temelju ponovnog postupka pregleda i ocjene ponuda donijela odluku za grupu 3., 9. i 10. odabrana je ponuda trgovačkog društva Čazmatrans promet d.o.o., za grupu 7. odabrana je ponuda zajednice ponuditelja Prijevoz putnika Marić, vlasnik obrta Vinko Marić i Vale prijevoz, a za grupu 11. odabrana je ponuda trgovačkog društva Autoturist Samobor d.o.o. te je istom odlukom poništila postupak javne nabave za grupe 1., 2., 4., 5., 6., 8. i 12.

Na temelju provedenog postupka javne nabave, sklopljen je između Sisačko-moslavačke županije i trgovačkog društva Čazmatrans promet d.o.o., Okvirni sporazum za nabavu usluge prijevoza učenika osnovnih škola kojima je osnivač Sisačko-moslavačka županija klasa: 30-01/12-01/22, ur.broj: 2176/01-02-13-110 od 31. prosinca 2013.g. za grupe 3., 9. i 10. Na temelju navedenog Okvirnog sporazuma, između istih stranaka sklopljen je i Ugovor o prijevozu učenika osnovnih škola u kojima je osnivač Sisačko-moslavačka županija u razdoblju od 1. veljače do 31. kolovoza 2014.g., klasa: 030-01/12-01/22, ur.broj: 2176/01-02-14-123 od 20. siječnja 2014.g., za grupe 3, 9. i 10. U tom Ugovoru, navodi se da će dio ugovornih obveza izvršavati podizvođači i to trgovačko društvo Malkus promet d.o.o. i Autobusni prijevoznik Stjepan Jagetić is Siska.

Uvidom u podatke nadležnog sudskog registra Trgovačkog suda u Bjelovaru, utvrđeno je da je pod matičnim brojem subjekta 030105310 upisano trgovačko društvo ČAZMATRANS PROMET društvo s ograničenom odgovornošću za prijevoze i usluge. Jedini osnivač/član navedenog trgovačkog društva je ČAZMATRANS - NOVA društvo s ograničenom odgovornošću za prijevoze i usluge.

Iz dostavljene dokumentacije proizlazi da su Sisačko-moslavačka županija i trgovačko društvo Čazmatrans promet d.o.o., u razdoblju prije provođenja predmetnog javnog natječaja, sklopili Ugovor o prijevozu učenika osnovnih škola, klasa: 402-08/11-01/115, ur.broj: 2176/01-02-11-3 od 19. rujna 2011.g. Člankom 1. navedenog Ugovora, utvrđuje se da se sklapa do odabira najpovoljnijeg ponuditelja u postupku javne nabave za usluge prijevoza učenika osnovnih škola koji obuhvaća OŠ Petrinja, OŠ Dragutina Tadijanovića, OŠ Mate Lovraka, OŠ Jabukovac, OŠ Ivana Gorana Kovačića i OŠ Glina. Člankom 5. navedenog Ugovora, naručitelj je suglasan da u izvršenju usluge prijevoza učenika osnovnih škola iz tog Ugovora, sudjeluju kao podizvođači trgovačko društvo Čazmatrans Nova d.o.o., trgovačko društvo Malkus promet d.o.o. i Prijevoz putnika Unatrans iz Petrinje. Potom je između istih stranaka sklopljen Ugovor o prijevozu učenika osnovnih škola, klasa: 402-08/11-01/115, ur.broj: 2176/01-02-12-11 od 31. kolovoza 2012.g., u kojem su odredbe o osnovnim školama na koje se ugovor odnosi kao i o podizvođačima ostale istovjetne. Sve navedene ugovore, u ime Sisačko-moslavačke županije potpisala je dužnosnica Marina Lovrić Merzel.

Na zahtjev Povjerenstva, trgovačko društvo ČAZMATRANS – NOVA d.o.o. dostavilo je očitovanje od 22. srpnja 2014.g. u kojem se navodi da navedeno trgovačko društvo ima 752 člana/imatelja udjela te da dužnosnica niti bilo tko od članova njezine obitelji nema udjele u trgovačkom društvu ČAZMATRANS – NOVA d.o.o. Na zahtjev Povjerenstva, trgovačko društvo ČAZMATRANS – PROMET d.o.o. dostavilo je očitovanje od 24. travnja 2015.g. u kojem se navodi da obrt Prijevoz putnika „Unatrans“ vlasnika Željka Turujlije i Dalibora Rožankovića sudjeluje kao podizvoditelj u izvršavanju obveza iz Ugovora o prijevozu učenika osnovnih škola kojima je osnivač Sisačko-moslavačka županija.

Uvidom u podatke obrtnog registra utvrđeno je da je pod matičnim brojem obrta MBO: 92553001 upisan UNATRANS, obrt za prijevoz putnika, vl. Željko Turujlija te da je 16. siječnja 2012.g. u obrtni registar upisan pristup ortaka Dalibora Rožankovića i promijenjena tvrtka obrta. Istup navedenog ortaka iz obrta upisan je 25. veljače 2016.g.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 6. stavkom 1. ZSSI-a propisano je da su dužnosnici u slučaju dvojbe je li neko ponašanje u skladu s načelima javnih dužnosti dužni zatražiti mišljenje Povjerenstva, koje će potom, sukladno stavku 2. navedenog članka, dati obrazloženo mišljenje najkanije u roku od 15 dana od dana primitka zahtjeva.

Povjerenstvo je u provedenom postupku nedvojbeno utvrdilo kako je dužnosnica Marina Lovrić Merzel u obnašanju dužnosti županice Sisačko-moslavačke županije, nakon što je njezin nećak Dalibor Rožanković pristupio kao ortak u obrt Unatrans, 16. siječnja 2012.g., sklopila dana 31. kolovoza 2012.g s društvom Čazmatrans – promet d.o.o. Ugovor o prijevozu učenika osnovnih škola te dana 12. studenog 2013.g. Dodatak navedenom Ugovoru, a u kojem Ugovoru se izričito navodi da će podizvođač za trgovačko društvo Čazmatrans – promet d.o.o. biti i obrt Unatrans. Prilikom sklapanja ovog ugovora, dužnosnica je bila dužna prepoznati da se njime između ostalog ostvaruje i privatni poslovni interes osobe koja se može smatrati s dužnosnicom osobno povezanom i za koju se može stvoriti dojam da je mogla utjecati na nepristranost dužnosnice u obnašanju javne dužnosti.

Obveza dužnosnika da u obnašanju javnih dužnosti postupaju sukladno načelima iz članka 5. stavka 1. ZSSI-a nije propisana apstraktno već u kontekstu obveze dužnosnika da izbjegavaju svaku situaciju koja bi mogla dovesti do sukoba interesa te da štite povjerenje građana u vlastitu nepristranost u obnašanju iste dužnosti odnosno da se ne dovedu u situaciju u kojoj bi kod građana mogao nastati opravdan dojam da je na njih u obnašanju dužnosti utjecao njihov privatni interes ili privatni interes povezane osobe.

Okolnost da je dužnosnica, kao ovlaštena osoba javnog tijela u kojem obnaša dužnost županice, potpisala Ugovor, a potom i Dodatak ugovoru, kojim se poslovi dodijeljuju između ostalih i obrtu u suvlasništvu njezinog nećaka, dostatna je da se opravdano stvori dojam kako se time ostvaruje probitak osobe koja se može smatrati s njom povezanom. Stoga je dužnosnica u navedenom slučaju bila dužna poduzeti odgovarajuće radnje i mjere, kao primjerice izuzimanje i prenošenje ovlasti za potpisivanje na treću osobu, javno deklariranje spornih okolnosti i dr., a prvenstveno traženje mišljenja Povjerenstva sukladno članku 6. stavku 1. ZSSI-a, sve kako bi zaštitila vlastitu vjerodostojnost i integritet te otklonila svaku sumlju da je koristila javnu dužnost za probitak osobe koja je s njom povezana.

Slijedom navedenog, dužnosnica Marina Lovrić Merzel je propustom poduzimanja radnji kojima štiti vlastiti integritet i vjerodostojnost, objektivnost i nepristranost prilikom sklapanja ugovora na temelju kojeg obrt u suvlasništvu njezinog nećaka stupa u poslovni odnos s tijelom vlasti u kojem dužnosnica obnaša javnu dužnost, počinila povredu članka 5. stavka 1. ZSSI-a te je odlučeno kao u izreci ove odluke.

Okolnosti koje dužnosnica u očitovanju na odluku o pokretanju postupka navodi irelevantne su za ovaj postupak, jer je dužnosnica utvrđenu povredu počinila u trenutku sklapanja predmetnog Ugovora i njegovog Dodatka, odnosno uzimajući, odnosno propuštajući uzeti u obzir okolnosti koje su postojale u trenutku sklapanja, a ne u vrijeme odabira koje je prethodilo sklapanju samog ugovora. Sklapanjem ugovora nastaju obveznopravni učinci, kako za tijelo javne vlasti u kojem dužnosnica obnaša dužnost, tako i za osobu za koju se, zbog rodbinskog odnosa s dužnosnicom, može stvoriti dojam da je s njom povezana. Stoga je dužnosnica u tom trenutku bila dužna postupati s odgovarajućom pažnjom i uskladiti svoje postupanje s načelima u obnašanju javnih dužnosti.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu načela obnašanja javnih dužnosti propisanih člankom 5. ZSSI-a, navedeni Zakon nije propisao mogućnost izricanja sankcije.

Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku**

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnica Marina Lovrić Merzel, putem opunomoćenika
2. Objava na internetskoj stranici Povjerenstva
3. Pismohrana